***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 25.03.2019, ora 7.00**

**RÂURI**

**Debitele au fost,** **în general, staționare**, exceptând râurile din bazinele hidrografice: Someş, Mureş, Jiu, Olt superior şi Ialomiţa, unde au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari pe râurile din bazinele hidrografice: Vişeu, Iza, Tur, Someșul Mare, Lăpuş, Mureş, Cibin, Prahova, Suceava, Moldova, Bistrița și Buzău, în bazinele superioare ale Jiului, Oltului, Trotușului, Putnei şi pe tot cursul Jiului și mai mici (sub 30% din normalele lunare) pe râurile din bazinele Vedea, Bârlad și pe afluenții Prutului.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi, în general, staţionare**, exceptând râurile din bazinele hidrografice: Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, Jiu, Ialomiţa şi Olt superior, unde vor fi în scădere.

 **Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 24-25.03.2019 **a fost staţionar, având valoarea de 6700 m3/s**, egală cu media multianuală a lunii **martie (6700 m3/s).**

În aval de Porţile de Fier debitele au fost în scădere pe sectorul Gruia–Oltenița și în creștere pe sectorul Călărași – Tulcea.

**Debitul la intrarea în ţară** (secţiunea Baziaş) **va fi în scădere (6600 m3/s).**

În aval de Porţile de Fier debitele vor fi în scădere pe sectorul Gruia–Hârşova şi în creştere pe sectorul Vadu Oii–Tulcea.

**2.** **Situaţia meteorologică în intervalul 24.03.2019, ora 08.00 –25.03.2019, ora 06.00**

**În ţară,** vremea a fost predominant frumoasă și caldă, pe arii restrânse deosebit de caldă. Cerul a fost mai mult senin, exceptând regiunile nordice, unde a fost variabil, cu unele înnorări în cursul nopții. Spre sfârșitul intervalului în Maramureș și în nordul Moldovei izolat a plouat slab, iar în nordul Carpaților Orientali la altitudini de peste 1700 m a nins. Vântul a suflat slab și moderat, izolat cu ușoare intensificări în nordul Moldovei, precum și în Delta Dunării și în zona montană înaltă. Stratul de zăpadă mai era prezent la munte, unde măsura pe platformele stațiilor meteorologice până la 231 cm în Masivul Făgăraș (Bâlea Lac). Temperaturile maxime s-au încadrat între 10 grade la Mangalia și Constanța Dig și 23 de grade la Drobeta-Turnu Severin și Băile Herculane, iar la ora 06 valorile termice erau cuprinse între -3 grade la Bozovici, Miercurea Ciuc și Toplița și 12 grade la Zalău. Spre sfârșitul nopții, izolat, în centrul și sudul țării s-a semnalat brumă.

**La Bucureşti,** vremea a fost frumoasă și caldă pentru această dată. Cerul a fost senin, iar vântul a suflat slab până la moderat. Temperatura maximă a fost de 18 grade la toate stațiile meteo, iar la ora 06.00, temperatura era de 0 grade la stația meteo Băneasa, 4 grade la Afumați și 6 grade la Filaret.

**3. Prognoza meteorologică în intervalul 25.03.2019, ora 08.00 –26.03.2019, ora 8.00**

**În ţară,** în regiunile sudice vremea va fi deosebit de caldă pentru ultima decadă a lunii martie, în timp ce în rest, valorile termice vor fi mai scăzute decât în ziua precedentă și se vor apropia de mediile multianuale. Ziua cerul se va menține mai mult senin în jumătatea de sud a teritoriului, iar în cea de nord va prezenta înnorări și va ploua slab, pe arii extinse în Maramureș, local în Transilvania, în nordul Moldovei și izolat în Crișana și Banat. Spre seară și noaptea, nebulozitatea va cuprinde cea mai mare parte a țării, iar ploi locale se vor semnala îndeosebi în regiunile sud-vestice, centrale și nord-estice. La munte, mai ales în a doua parte a intervalului, în general la altitudini mai mari de 1500 m, precipitațiile vor fi și sub formă de lapoviță și ninsoare. Vântul va sufla slab și moderat, cu intensificări temporare la munte, iar la cote mai reduse și în centrul și estul țării. Temperaturile maxime vor fi cuprinse între 10 și 22 de grade, cu valori mai ridicate în Câmpia Română, până spre 24...25 de grade, iar cele minime se vor situa între 2 și 8 grade.

**La Bucureşti** vremea va fi deosebit de caldă pentru această dată. Ziua, cerul se va menține mai mult senin, apoi se va înnora, iar spre sfârșitul intervalului va crește probabilitatea de ploaie slabă. Vântul va sufla slab și moderat. Temperatura maximă va fi de 22...24 de grade, iar cea minimă de 5...7 grade.

***II. CALITATEA APELOR***

**Pe râurile interioare**

**A.B.A. Banat** informează despre producerea în data de 24.03.2019, în jurul orei 18:00, a unei poluări cu substanţe organice a canalului Faitalan în amonte de confluenţa cu râul Bârzava, în zona localităţii Berzovia, jud. Caraș-Severin. Nu a fost semnalată mortalitate piscicolă. Personalul S.G.A. Caraș-Severin s-a deplasat la faţa locului pentru investigaţii. Se va reveni cu informaţii.

Pe fluviul Dunărea și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

**Direcția Silvică Cluj** informează despre producerea în data de 24.03.2019, în jurul orei 13:00, a unui incendiu de litieră în zona localității Poieni, pe raza Ocolului Silvic Huedin, jud. Cluj, din cauza propagării unui foc deschis din pășunile învecinate cu fondul forestier. Acesta a afectat o suprafață de 0,3 ha și a fost stins în aceeași zi, la ora 13:50, de către personalul silvic, pompierii militari și cetățeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE